(Mae’r ddogfen hon hefyd ar gael yn Saesneg)



**Comisiynydd Heddlu a Throseddu Dyfed-Powys**

**Ymarfer Hapsamplu**

**Panel Craffu**

**Defnyddio Grym**

**Canfyddiadau ac Adborth yr Aelodau**

**Gorffennaf 2024**

**Cynnwys**

1. Trosolwg, cefndir, diben a methodoleg 3

2. Crynodeb gweithredol 4

3. Adolygiad o’r digwyddiadau defnyddio grym 4

4. Sylwadau ac arsylwadau cyffredinol 8

## Trosolwg, cefndir, diben a methodoleg

Mae’r llawlyfr Sicrhau Ansawdd, sydd ar gael ar [wefan y Comisiynydd Heddlu a Throseddu](https://www.dyfedpowys-pcc.org.uk/cy/atebolrwydd-a-chraffu/cynlluniau-gwirfoddoli/panel-sicrhau-ansawdd/) yn nodi cefndir, diben a methodoleg y panel.

Ar 17 Gorffennaf 2024, cyfarfu aelodau’r Panel Sicrwydd Ansawdd ym Mhencadlys Heddlu Dyfed-Powys i adolygu detholiad o ddigwyddiadau yn ymwneud â defnyddio grym a recordiwyd ar gamerâu corff. Cafodd recordiad fideo a ffurflenni cyfiawnhau a goruchwylio cysylltiedig eu craffu mewn pum digwyddiad lle defnyddiwyd grym ac a oedd yn cynnwys achosion yn ymwneud ag oedolion ac unigolion ifanc.

Rhoddodd hyfforddwr gweithrediadau arbenigol, sy’n gyfrifol am hyfforddi swyddogion heddlu sut i ddefnyddio grym, gyflwyniad i’r panel ymlaen llaw ar ddiben pwerau defnyddio grym i gadw’r heddwch a chynnal y gyfraith, a phwysleisiodd bwysigrwydd cyfiawnhau eu defnyddio.

Atgoffwyd y panel o’r ystod o ddulliau defnyddio grym sydd ar gael i swyddogion heddlu sy’n cynnwys y canlynol:

* Gosod gefynnau
* Amddiffynnydd
* Sgiliau heb arfau
* Chwistrell lidiog
* Ataliadau llawr
* Ataliadau corfforol
* Offer Taser
* Arfau saethu
* Gwarchodydd poeri a brathu
* Defnyddio cŵn
* Pastwn
* Cyfathrebu tactegol
* Arall / bod yn ddyfeisgar

Bu aelodau’r panel hefyd yn bresennol i arsylwi’r hyfforddiant stopio a chwilio a defnyddio Taser ar 2 Gorffennaf 2024.

Gofynnwyd i’r panel ystyried y math o rym a ddefnyddir gan swyddogion ac a oeddent yn teimlo, o weld y recordiad fideo o’r camera corff, bod y grym a ddefnyddiwyd yn angenrheidiol, yn briodol ac yn gymesur. Yn ogystal â’r recordiad fideo o’r camera corff, bu’r panel yn adolygu’r ffurflenni defnyddio grym cysylltiedig i sicrhau eu bod yn adlewyrchu’r digwyddiad yn gywir a bod yr holl fanylion a gweithdrefnau wedi’u cofnodi’n gywir.

## Crynodeb gweithredol

Yn gyffredinol, daeth y panel i’r casgliad bod y math o rym a ddefnyddiwyd yn yr achosion y craffwyd arnynt yn briodol. Fodd bynnag, codwyd pryderon penodol ynghylch achosion 4 a 5 ac yn fwy cyffredinol am y diffyg gwybodaeth a ddarparwyd yn y ffurflenni cyfiawnhau defnyddio grym a methiannau amlwg mewn goruchwyliaeth.

O safbwynt achos 4, bu’r panel yn holi ynghylch agosrwydd defnyddio’r chwistrell PAVA a nodwyd yr effaith annymunol a gwanychol, o bosibl, y cafodd ar y swyddogion a’r preswylydd benywaidd a oedd yn bresennol yn yr ystafell.

O safbwynt achos 5, sylwodd y panel y gallai’r swyddogion fod wedi cyd-drafod â’r un a ddrwgdybiwyd cyn defnyddio grym (gosod gefynnau). Roedd gan y panel hefyd rai pryderon ynghylch ymddygiad y swyddog benywaidd.

Yn ystod y broses graffu nodwyd gan y panel ar sawl achlysur nad oedd y ffurflenni cyfiawnhau a ddarparwyd yn cynnwys fawr ddim gwybodaeth, os o gwbl. Roedd hyn yn tanseilio’r ddealltwriaeth o’r cyfiawnhad dros ddefnyddio grym. Yn ogystal, nodwyd gan y panel nad oedd adolygiadau gan oruchwylydd yn cael eu cynnal yn rheolaidd, gyda dim ond tair ffurflen o’r pump achos a adolygwyd yn cadarnhau bod hyn wedi digwydd.

Unwaith eto mynegodd y panel eu pryderon am ddiogelwch y rhai a ddrwgdybir sy’n cael eu cludo yng nghefn faniau’r heddlu â’u dwylo mewn gefynnau. Mewn sawl achos, sylwodd y panel fod unigolion bregus a ddrwgdybiwyd yn cael eu gosod mewn cawell heb badin, â’u dwylo mewn gefynnau, heb unrhyw asesiad risg amlwg.

Mae dadansoddiad manwl o arsylwadau achos isod:

## Adolygiad o’r digwyddiadau defnyddio grym

*Achos 1*

Gosod gefynnau ar oedolyn benywaidd a ddrwgdybiwyd a oedd yn ildio.

**Pwyntiau cadarnhaol**

* Roedd y swyddogion wedi cynnal amgylchedd tawel gan olygu bod yr un a ddrwgdybiwyd yn ildio.
* Parhaodd y swyddogion i fod yn gwrtais a chadwyd perthynas gadarnhaol gyda’r un a ddrwgdybiwyd.
* Asesodd y panel fod defnyddio grym yn y sefyllfa hon yn angenrheidiol gan ei fod yn lleihau risg ac yn cynnal diogelwch yr un a ddrwgdybiwyd a’r swyddogion.
* Pan holodd yr un a ddrwgdybiwyd pam ei bod yn cael ei rhoi mewn gefynnau, rhoddodd y swyddog esboniad da.
* Cytunodd y panel fod defnyddio grym yn rhesymol o dan amgylchiadau’r achos hwn.
* Roedd y swyddogion wedi ymdrin â’r sefyllfa yn synhwyrol iawn.
* Roedd swyddog benywaidd wedi ymdrin ag unigolyn benywaidd a ddrwgdybiwyd, yn unol â pholisi’r heddlu.

**Pwyntiau negyddol**

* Roedd gan y panel bryderon am ddiogelwch y swyddogion. Sylwodd y panel fod swyddogion wedi mynd i mewn i’r tŷ gan wybod y gallai cŵn peryglus fod yn rhydd, heb gymryd unrhyw fesurau diogelwch amlwg.
* Ychydig iawn o wybodaeth a ddarparwyd ar y ffurflenni defnyddio grym a’r ffurflenni cyfiawnhau.
* Ni ddarparwyd adolygiad gan oruchwylydd.
* Nodwyd gan y panel bod y swyddogion yn ymddangos yn ddryslyd ar brydiau, ac roedd yn ymddangos bod diffyg cynllunio ac arweinyddiaeth yn y sefyllfa. Roedd hyn yn peri pryder gan iddo gael ei gynnal dan warant.
* Nodwyd gan y panel bod y ffurflen defnyddio grym yn nodi bod y swyddog yn cario dyfais dargludo ynni (Taser) ond nad oedd wedi cael yr hyfforddiant priodol i’w ddefnyddio.
* Dywedodd yr unigolyn fod ganddi anaf i’w phen, ond nid oedd yn ymddangos bod y swyddogion wedi rhoi sylw i hyn.
* Codwyd rhai pryderon ynghylch y nifer uchel o swyddogion a oedd yn bresennol.
* Nodwyd rhywedd ar y ffurflen defnyddio grym fel “arall”.

**Materion a godwyd**

* Nid oedd yn glir a gafodd yr un a ddrwgdybiwyd ei harestio neu ei rhoi mewn gefynnau yn unig?
* A ddylai camau wedi cael eu cymryd i ddiogelu’r cŵn peryglus neu eu symud cyn i’r mwyafrif o swyddogion fynd i mewn?

*Achos 2*

Cafodd Taser ei estyn a’i ystyried, ond nis defnyddiwyd ar unigolyn gwrywaidd.

**Pwyntiau cadarnhaol**

* Cyflawnwyd gweithred stopio a chwilio ac ymdriniwyd â hynny’n dda iawn.
* Asesodd y panel fod defnyddio grym yn briodol o dan amgylchiadau’r achos hwn.
* Gwnaeth y swyddogion reoli’r sefyllfa’n dda gan olygu bod yr un a ddrwgdybiwyd yn parhau i ildio.
* Cafwyd cyfathrebu da rhwng y swyddogion a’r un a ddrwgdybiwyd.
* Ymdriniwyd â’r digwyddiad yn briodol ac yn sensitif.
* Roedd y digwyddiad wedi’i ddogfennu’n dda yn y ffurflenni defnyddio grym a ffurflenni cyfiawnhau.
* Roedd y ddyletswydd gofal tuag at yr un a ddrwgdybiwyd yn cael ei chynnal yn dda drwyddi draw.
* Roedd agwedd y swyddogion tuag at yr achos yn briodol ac yn broffesiynol.

**Pwyntiau negyddol**

* Diffyg arweiniad. Nodwyd gan y panel ei bod yn ymddangos bod rhai swyddogion wedi sefyll o gwmpas yn gwneud dim.
* Gosodwyd gefynnau ar yr un a ddrwgdybiwyd pan oedd ganddo sigarét yn ei geg, a oedd yn fater o bryder posibl o ran diogelwch.

**Materion a godwyd**

* Pan roddwyd yr un a ddrwgdybiwyd yng nghefn fan yr heddlu, gofynnodd i’r gefynnau gael ei gosod ar y tu blaen yn hytrach nag ar y tu cefn. Caniataodd y swyddogion hyn ond roedd y panel yn bryderus mai’r bwriad gwreiddiol oedd ei roi yn y fan gyda’r gefynnau y tu ôl iddo. Roedd yr un a ddrwgdybiwyd yn feddw iawn, felly sut mae swyddogion yn sicrhau bod yr unigolion a ddrwgdybir yn ddiogel wrth eu cludo?

*Achos 3*

Noeth-chwilio a gosod gefynnau ar oedolyn gwrywaidd sy’n ildio yn y ddalfa *(sain yn unig)*.

*Noder: Cafodd y camera corff ei guddio ar ddechrau’r chwiliad a dim ond sain oedd ar gael i’r panel. Ar sail yr hyn a glywyd, daeth y panel i’r casgliad bod y chwiliad wedi’i gynnal yn foddhaol.*

**Pwyntiau cadarnhaol**

* Roedd defnyddio grym yn briodol dan yr amgylchiadau.
* Cynhaliodd dau swyddog gwrywaidd y noeth-chwiliad.

**Pwyntiau negyddol**

* Ni roddwyd esboniad i’r un a ddrwgdybiwyd. Roedd diffyg cyfathrebu gan y swyddogion drwy gydol y chwiliad.
* Mae’r ffurflen defnyddio grym yn nodi bod yr un a ddrwgdybiwyd wedi’i roi mewn gefynnau ond nid oes tystiolaeth o hyn yn y recordiad fideo o’r camera corff nac yn y sain.
* Y ffurflen gyfiawnhau yn wag.
* Nid oedd ffurflen wedi’i chwblhau gan oruchwylydd.

**Materion a godwyd**

* Pa ganllawiau a roddir i swyddogion sy’n cynnal noeth-chwiliadau yn y ddalfa pan fydd y camera corff yn cael ei guddio a dim ond sain yn cael ei recordio?

*Achos 4*

Defnyddiodd swyddogion sgiliau heb arfau, gosodwyd gefynnau heb ildiad, a defnyddiwyd chwistrell PAVA ar oedolyn gwrywaidd a ddrwgdybiwyd.

**Pwyntiau cadarnhaol**

* Roedd ymddygiad y swyddogion yn briodol o dan yr amgylchiadau.
* Roedd ffurflenni cyfiawnhau a defnyddio grym wedi’u llenwi.
* Ceisiodd y swyddogion gyd-drafod â’r sawl a ddrwgdybiwyd.
* Cafwyd cyfathrebu da gan y swyddogion.

**Pwyntiau negyddol**

* Defnyddiwyd chwistrell PAVA mewn amgylchedd caeedig, gan effeithio’n niweidiol ar y swyddogion a’r preswylydd benywaidd arall a oedd yn bresennol.
* Methodd y swyddog â chadw’r preswylydd benywaidd draw o’r sefyllfa a chaniataodd iddi ddychwelyd i’r ystafell lle’r oedd yr un a ddrwgdybiwyd yn cael ei ddal.
* Gosodwyd gefynnau ar yr un a ddrwgdybiwyd y tu ôl ei gefn. Roedd gan y panel bryderon am ddiogelwch yr un a ddrwgdybiwyd ar ôl iddo gael ei roi yn fan yr heddlu.

*Achos 5*

Gosod gefynnau ar unigolyn benywaidd ifanc a ddrwgdybiwyd nad oedd yn ildio, a defnyddio grym arall/dyfeisgar.

**Pwyntiau cadarnhaol**

* Roedd y ffurflen gyfiawnhau yn cynnwys gwybodaeth fanwl.
* Nid oedd y panel o’r unfryd bod y grym a ddefnyddiwyd yn briodol. Nodwyd gan rai o aelodau’r panel mai ychydig iawn o opsiynau oedd gan y swyddogion ac felly roedd angen defnyddio grym.

**Pwyntiau negyddol**

* Gofynnodd y panel a allai’r swyddogion fod wedi mynd i’r afael â’r sefyllfa mewn ffordd wahanol a cheisio cyd-drafod â’r un a ddrwgdybiwyd.
* Mynegwyd pryder ynghylch ymddygiad y swyddog benywaidd. Nodwyd gan y panel ei bod yn ymddangos yn rhwystredig a’i bod yn colli ei hamynedd.
* Cafodd yr unigolyn ei rhoi mewn gefynnau a’i rhoi yng nghefn fan yr heddlu er bod ganddi broblemau iechyd meddwl amlwg ac nid oedd wedi cael ei harestio. Opsiwn arall posibl fyddai cludo’r unigolyn ifanc gofidus gan ddefnyddio’r car heddlu a oedd yn y lleoliad.
* Roedd yn amlwg bod diffyg cydgysylltu ag asiantaethau eraill a chymorth ganddynt. Dylai’r gwasanaethau cymdeithasol fod yn cynorthwyo’r heddlu mewn achosion fel hyn.
* Nodwyd rhywedd ar y ffurflen defnyddio grym fel “arall”.

## Sylwadau ac arsylwadau cyffredinol

|  |  |
| --- | --- |
| **Arsylwadau** | **Ymateb yr heddlu** |
| Mewn perthynas ag achos 1 roedd gan y panel bryderon gan nad oedd y cŵn peryglus wedi cael eu symud o’r eiddo cyn i’r swyddogion fynd i mewn. | Rwyf wedi adolygu’r digwyddiad hwn ac rwy’n fodlon bod y mesurau priodol ar waith i reoli’r sefyllfa cŵn yn ystod y warant hon yn effeithiol.  Wrth wylio’r recordiad fideo o’r camerâu corff ar y swyddogion a oedd yn bresennol, mae’n amlwg bod dau aelod o dîm cŵn yr heddlu yn bresennol. Roedd gan y ddau swyddog amddiffynnydd a ddyluniwyd yn benodol i amddiffyn rhag cŵn peryglus a gallant gynorthwyo i’w gorchfygu pan fo angen. Yn ogystal, roedd y ddau swyddog yn cario tennyn arbennig i gŵn, sy’n cynnwys piben ddur hir gyda llinyn dur aml-linyn yn rhedeg drwyddi. Mae gan un pen i’r tennyn ddolen tra bod gan y llall handlen. Mae hyn yn caniatáu i’r swyddogion osod pen ci yn y ddolen o bellter diogel, diogelu’r ci a’i drin yn ddiogel.  Ar sail y sylwadau hyn, rwyf yn fodlon bod y swyddogion wedi cymryd y rhagofalon angenrheidiol wrth drin y cŵn yn yr eiddo.  Mewn perthynas â’r ymholiad ynghylch a gafodd y fenyw ei harestio neu ei rhoi mewn gefynnau yn unig, rwyf wedi gwirio hynny gyda’r swyddog. Oherwydd nifer y bobl yn yr ystafell, gosodwyd gefynnau ar yr un a ddrwgdybiwyd i ddechrau er mwyn ei chwilio ac i sicrhau nad oedd yn berygl i swyddogion nac/neu i unrhyw un arall yn yr ystafell. Byddai hyn yn caniatáu iddi gael ei chwilio’n ddiogel ac yn effeithiol gan leihau’r risg iddi hi a’r swyddogion. Arestiwyd y fenyw wedyn ar ôl cwblhau’r chwiliad oherwydd amheuaeth o feddu ar gyffuriau dosbarth A gyda’r bwriad o gyflenwi. |
| Bu’r panel yn holi ynghylch polisi’r heddlu ar osod gefynnau. Pa ganllawiau a roddir i swyddogion ynghylch gosod gefynnau ar y tu cefn i unigolion a ddrwgdybir? | Mae gefynnau, pan y’u defnyddir yn gywir, yn hynod effeithiol ar gyfer atal dros dro unigolion a ddrwgdybir y mae’n rhaid eu hatal yn gyfreithlon. Mae gosod gefynnau ar unigolyn yn anghenraid ac yn gyfrifoldeb.  Mae dysgu pryd a sut i osod gefynnau yn gywir ar unigolion yn hanfodol i bob swyddog heddlu.  Mae unigolion a ddrwgdybir sy’n cael eu harestio yn ymateb ar lefelau gwahanol o ildio wrth gael gefynnau wedi’u gosod. Mae’n bwysig i swyddogion ddeall yr ymatebion posibl hyn ac i fod yn barod ar gyfer unrhyw un a phob un ohonynt. Mae swyddogion wedi’u hyfforddi i fod yn barod i ddefnyddio technegau dad-ddwysáu er mwyn ceisio adennill rheolaeth o’r sefyllfa, ond nid yw’r rhain bob amser yn gweithio.   * **Ildio:** Mae’r un a ddrwgdybir yn dilyn cyfarwyddiadau’r swyddog ac nid yw’n gwrthwynebu. Yn y sefyllfaoedd hyn, bydd swyddogion fel arfer yn ceisio gosod gefynnau ar yr un a ddrwgdybir ar y tu blaen, sef yr hyn a elwir yn stac tu blaen. Mae swyddogion wedi’u hyfforddi i roi cyfarwyddiadau clir a chryno ar sut mae’n rhaid i’r un a ddrwgdybir ymateb a beth i’w wneud â’i ddwylo. Bydd yr un a ddrwgdybir yn parhau i sefyll trwy gydol y broses. Fodd bynnag, mae’r dechneg hon yn rhoi’r swyddog mewn mwy o berygl o ymosodiad os yw’r un a ddrwgdybir yn penderfynu troi’n dreisgar. Trwy ddefnyddio’r dechneg hon, mae’r swyddog yn rhoi ei hun mewn sefyllfa lle mae’n camu i arc ymladd yr unigolion a ddrwgdybir gan gynyddu’r risg o anaf wrth osod neu dynnu’r gefynnau. Felly mae’n rhaid i’r swyddog fod yn sicr y bydd yr un a ddrwgdybir yn parhau i ildio drwy gydol y broses arestio. Nid yw swyddogion yn ffafrio’r opsiwn hwn ar y cyfan. * **Gwrthsafiad di-drais:** Nid yw’r un a ddrwgdybir yn dilyn cyfarwyddiadau, mae’n troi’n gecrus, a gall gloi ei freichiau wrth ei ochr, gan ei gwneud yn anoddach i osod gefynnau. Dyma lle mae’n rhaid i swyddogion wir ddefnyddio technegau dad-ddwysáu er mwyn ceisio lleihau’r risg i swyddogion a’r cyhoedd. Fodd bynnag, pan fo risg o drais oherwydd ymddygiad yr un a ddrwgdybir, mae swyddogion wedi cael eu dysgu i osod gefynnau o’r tu ôl. Os nad yw’r un a ddrwgdybir yn dangos llawer o wrthwynebiad egnïol, gall barhau i sefyll, a’r dechneg gosod gefynnau wedyn yw gosod gefynnau yn y safle cefn wrth gefn. Gyda’r dechneg hon bydd yr un a ddrwgdybir yn gosod cledrau ei ddwylo yn wynebu tuag allan a chefn ei ddwylo’n dod at ei gilydd yn y meingefn.Os bydd yn troi’n dreisgar gall y swyddog symud yn ôl trwy wthio’r unigolyn oddi wrtho gan roi lle iddo’i hun i ystyried opsiynau tactegol eraill. * **Gwrthsafiad egnïol heb ildio:** Mae’r un a ddrwgdybir yn brwydro yn erbyn ymgais y swyddog i’w arestio neu’n ceisio dianc yn gorfforol o’r ddalfa. Yn y sefyllfa hon y cyngor a roddir yw bod yr un a ddrwgdybir yn cael ei roi ar y llawr ac yn cael ei roi mewn gefynnau tra’n gorwedd wyneb i waered. Mae tri opsiwn ar gael yma i’r swyddog o ran gosod gefynnau. Y safle cefn wrth gefn, y stac tu cefn (un llaw uwchben y llall gyda’r cledrau’n wynebu’r ddaear, neu’r hybrid (sef unrhyw ffordd y gallwch ei gael i mewn i’r gefynnau). Mae’r dull gosod gefynnau yn cael ei bennu gan ble y gosodir y gefynnau cyntaf ar yr arddwrn.   Nid yr heddlu sy’n darparu’r technegau a’r cyngor ynghylch gosod gefynnau. Rydym yn dilyn safonau cenedlaethol a chanllawiau ar dechnegau gosod gefynnau a osodir gan y Coleg Plismona. Mae’r heddlu yn hyfforddi’r technegau hyn, a chawn ein hasesu a’n harchwilio o ran ein cynlluniau gwersi a’n cyflwyniad o’r technegau hyn i fyfyrwyr gan y coleg.  Yn aml, dewis personol a phrofiad swyddogion sy’n gyfrifol am ba dechnegau gosod gefynnau y maent am eu defnyddio. Fy newis i bob amser fyddai gosod gefynnau ar y tu cefn oni bai bod rheswm dilys cryf dros beidio; er enghraifft, oedran, gwendid, anaf, a maint.  Bydd pob sefyllfa gosod gefynnau yn cyflwyno gwahanol fath o her a thrwy gyfathrebu effeithiol ac ymwybyddiaeth o’r sefyllfa y bydd swyddogion yn penderfynu’n gywir pa dechneg gosod gefynnau sydd fwyaf priodol.  O brofiad yn gyffredinol bydd swyddogion yn defnyddio techneg gosod gefynnau ar y tu cefn gan ei fod yn cyfyngu ar y cyfleoedd i ddefnyddio trais yn erbyn swyddogion ac mae’n anodd iawn ffoi pan fyddwch mewn gefynnau ar y tu cefn. |
| Sut mae’r heddlu yn sicrhau bod unigolion a ddrwgdybir yn cael eu cludo’n ddiogel yn fan yr heddlu pan fyddant mewn gefynnau? Nodwyd gan y panel fod unigolion bregus a ddrwgdybir yn cael eu rhoi mewn faniau heddlu tra’u bod mewn gefynnau, a gofynnodd a oedd hynny’n risg o ran diogelwch.  Yn ogystal, byddai gan y panel ddiddordeb mewn deall pa hyfforddiant y mae swyddogion yn ei gael ynglŷn â defnyddio faniau carcharorion a chludiant, a pha gofnodion sy’n bodoli ynghylch gwiriadau cerbydau cyn eu defnyddio. | Y ffordd fwyaf diogel o gludo unrhyw unigolyn sydd wedi cael ei arestio yw mewn cerbyd â chawell. Dyma safiad yr heddlu o ran cludo carcharorion. Er mwyn sicrhau a chynnal diogelwch yr un a ddrwgdybir ac a gedwir yn y ddalfa, rhaid cael o leiaf dau swyddog yn y cerbyd cludo. Bydd un o’r swyddogion hynny yn eistedd yng nghefn y cerbyd ac yn cadw llygad ar yr unigolyn a gedwir yn y ddalfa. Bydd hefyd yn sicrhau bod llinell gyfathrebu agored er mwyn gwirio lles y carcharor. Er mwyn sicrhau bod hyn yn hawdd ei hwyluso mae gan bob cerbyd â chawell o fewn y fflyd seddi sy’n wynebu’r cefn, felly mae’r swyddog yng nghefn y cerbyd yn eistedd yn wynebu’r cawell bob amser.  O ran hyfforddiant, mae’r wal ddu (cyfres o baneli sbwng sydd wedi’u siapio i greu ardal benodol) y mae Heddlu Dyfed-Powys yn eu defnyddio ar hyn o bryd yn cael eu gosod yng nghefn fan heddlu. Mae swyddogion yn cael hyfforddiant ar sut i roi a thynnu unigolion a gedwir yn y ddalfa o gerbyd â chawell yn ystod eu hyfforddiant diweddaru sgiliau cychwynnol a blynyddol. Rhaid i bob cerbyd gael ei wirio i sicrhau ei fod yn addas ar gyfer y ffordd cyn ei ddefnyddio. Mae hyn yn cynnwys gwiriad trylwyr o’r cewyll. Cofnodir hyn mewn cofnod cerbydau. Cynhelir hefyd archwiliad wythnosol o’r holl gerbydau, a bydd hyn yn cynnwys y cewyll, gan chwilio am unrhyw ddiffygion a difrod posibl. Os canfyddir unrhyw ddiffyg neu ddifrod, ni fydd y cerbyd yn cael ei ddefnyddio er mwyn galluogi atgyweirio’r diffygion. Cyn rhoi unrhyw unigolyn a gedwir yn y ddalfa mewn cawell, rhaid i swyddog gynnal archwiliad gweledol o’r cawell i sicrhau ei fod yn lân ac yn addas i’w ddefnyddio i gludo. Os ydyw’n fudr, ni ddylid ei ddefnyddio. Ar ôl tynnu’r unigolyn a gedwir yn y ddalfa o’r cawell, rhaid i swyddogion gynnal archwiliad pellach o’r cawell. Yn ystod yr archwiliad hwn bydd swyddogion yn chwilio am unrhyw eitemau a allai fod wedi cael eu diosg. Hefyd, byddant yn edrych ar y glendid. Os yw’r cawell yn fudr oherwydd esgidiau mwdlyd, er enghraifft, gall swyddogion ddefnyddio chwipolchwr i lanhau’r cawell. Fodd bynnag, os ydyw wedi’i halogi â hylifau’r corff, megis chwydfa, wrin, gwaed ac ati, defnyddir cwmni arbenigol i lanhau’r cerbyd i sicrhau bod unrhyw halogydd yn cael ei glirio. Ni ddylid defnyddio’r cerbyd nes bod y cawell wedi’i lanhau. |
| Os bydd fan heddlu sy’n cludo unigolion sydd wedi cael eu harestio yn cael ei tharo o’r tu ôl, a oes allanfa frys arall os yw’r drws cefn yn sownd? | Mae dwy fynedfa i’r cawell mewn cerbyd heddlu. Y brif fynedfa yw drwy’r drysau cefn. Dyma’r fynedfa fwyaf a’r un fwyaf hygyrch. Hefyd mae ail fynedfa y gellir ei defnyddio o fewn y cerbyd, megis drws cefn, fel petai.  Os bydd y drysau, am ba reswm bynnag, yn mynd yn sownd yn sgil gwrthdrawiad neu fethiant mecanyddol, gellir defnyddio’r drws mewnol i dynnu’r carcharor allan.Mae gan bob cerbyd â chawell o fewn Heddlu Dyfed-Powys y ffurf dau ddrws hwn. |
| Roedd ffurflenni cyfiawnhau wedi’u llenwi’n wael, ac roedd gwybodaeth bwysig yn cael ei hepgor yn aml. Nodir hefyd yr angen am well oruchwyliaeth o’r broses gyfiawnhau. | Ar hyn o bryd mae’r heddlu’n mynd trwy gyfnod pontio ers i Niche ddod i rym. Cyn Niche roedd cyfres o ddangosfyrddau a oedd yn nodi meysydd o bryder ynghylch llenwi ffurflenni defnyddio grym a stopio a chwilio. Roedd y dangosfyrddau hyn yn galluogi arolygwyr i adolygu ffurflenni defnyddio grym a chraffu arnynt yn hawdd. Cafodd y dangosfyrddau hyn eu dileu pan ddaeth Niche i rym. Mae’r wybodaeth ar gael gyda chwiliad Niche, ond nid yw’n hawdd ei chyrraedd. Mae’r Prif Arolygydd Bowen, Gweithrediadau Arbenigol ar hyn o bryd yn gweithredu cyfres o ddangosfyrddau a phrosesau gwirio a phrofi newydd a fydd yn cael eu rhoi ar waith yn y misoedd nesaf. Bydd hyn yn caniatáu i drefn wirio a phrofi llawer mwy trwyadl gael ei rhoi ar waith fel yr oedd cyn gweithredu Niche. Rydym yn llwyr ymwybodol o’r gostyngiad mewn perfformiad o ran y ffurflenni defnyddio grym ac mae llawer o waith yn cael ei wneud ar hyn o bryd i geisio datrys y sefyllfa ac adfer pethau i fel yr oeddynt yn yr heddlu cyn cyflwyno Niche. |
| Nodwyd rhywedd ar y ffurflen defnyddio grym fel “arall”. Mae’r panel yn gofyn a ydyw hyn yn cael ei lenwi’n awtomatig gan y system neu ai’r swyddogion sy’n nodi hyn? | Ni allaf ateb y cwestiwn hwn ar hyn o bryd ac fe’ch cyfeiriaf at yr ateb uchod. Bydd gweithredu’r dangosfyrddau a’r drefn wirio a phrofi newydd yn nodi unrhyw faterion y gellir mynd i’r afael â hwy ledled yr heddlu. |
| Er mwyn cynorthwyo gwaith craffu yn y dyfodol o gofnodion sain yn unig o noeth-chwiliadau yn y ddalfa, ac i ddiogelu’r unigolion a ddrwgdybir a swyddogion fel ei gilydd, awgrymir bod swyddogion yn cael eu hatgoffa o’r angen i roi esboniad lleisiol clir o’r chwiliad ymlaen llaw ac wrth iddo ddigwydd. | Nodwyd. Byddaf yn siarad â’r ddalfa ac yn gofyn i’r staff anfon e-bost i’r heddlu cyfan yn egluro’r angen i fod yn glir ac yn gryno wrth gynnal noeth-chwiliad mewn cell.  Yn hyn o beth, bydd rhaid i’r unigolyn a gedwir yn y ddalfa gael ei gofnodi yn system y ddalfa a bydd yn rhaid i ringyll y ddalfa roi esboniad ar lafar i’r un a ddrwgdybir wrth y ddesg ac esboniad ysgrifenedig ar gofnod y ddalfa o’r angen am noeth-chwiliad. Efallai y byddai’n werth ystyried defnyddio teledu cylch cyfyng yn y ddalfa yn y dyfodol ac adolygu cofnod y ddalfa i ganfod yr wybodaeth hon. |